# Infrarootstraalig

As **Infrarootstraalig** (churz *IR-Straalig*, au *Ultrarootstraalig*) bezäichnet mä in dr Füsik elektromagnetischi Wälle im Spektralberiich zwüschen em sichtbare Liecht und dr lengerwällige Terahärzstraalig. As Infraroot wird dr Spektralberiich zwüsche 10−3 m und 7,8×10−7 m (1 mm und 780 nm) bezäichnet, was em Frekwänzberiich vo 3×1011 Hz bis öbbe 4×1014 Hz (300 GHz bis 400 THz) entspricht.

|  |  |
| --- | --- |
| E Baum vor em Lehmbruggmuseum z Duisburg (Ufnaam vom sichtbare Spektralberiich) | S gliiche Motiv fotografiert mit Hilf vom ene IR-Transmissionsfilter (Powershot A70 + Hoya 780), wo nume Infraroot im Beriich vo 700–1000 nm duureloot. |

## Iidäilig

Dr Infrarootberiich wird in meereri Underberiich iidäiltL:

Iidäilig vo dr Infrarootstraalig noch DIN 5031| Naame | Churzzäiche | Wällelengi in μm | Tämpratuur noch em Wien | Iisatzberiich/Notize |
| --- | --- | --- | --- | --- |
| noochs Infraroot | NIR | IR-A | 0,78…1,4 | über 3700 K | * dr churzwällig Däil vom NIR-Beriich, 780-nm-Gränze wil dr Sesinn vom Mensch em Sunnespektrum aabasst isch.
* s photographische Infraroot (ColorInfraRed, CIR) lit bi 0,7 bis 1,0 µm: Fotografische Film cha dä Wälleberiich ufnee.
 |
| IR-B | 1,4…3,0 | * dr langwällig Däil vom NIR-Beriich
* d Gränze isch wäge dr Wasserabsorpzioon bi 1450 nm festgläit.
 |
| middlers Infraroot | MIR | IR-C | 3…50 | 1000…60 K | * dr Beriich vo dr thermische Straalig bi irdische Tämpratuure
 |
| färns Infraroot | FIR | 50…1000 | bis 3 K | * D Atmosfääre absorbiert doo stark, an dr Gränze zum Mikrowälleberiich wird grad no die kosmischi 3-Kelvin-Straalig sichtbar.
 |

## Infrarootkwelle

Infrarootliechtlampe für medizinischi Zwäck
In dr Umgangssprooch wird d Infrarootstraalig vilmol mit dr Wermistraalig gliichgsetzt, au wenn au Mikrowälle und sichtbars Liecht und nid nume dr elektromagnetischi Spektralberiich wo ufwermt drzueghööre. Bräitbandigi IR-Kwelle si thermischi Straaler wie Glüelampe und Häizstraaler. Underschidligi Infrarootstraaler si entwigglet worde für die verschidnige Aawändige vo dr Infrarootstraalig, wie zum Bischbil Globar und Nernst-Stift.

## Aawändige

E baar vo de Aawändigsgebiet si:

* Häize: Bi alle Brozäss, wo Wermienergii frei wird wie bim Füür, bi Glüelampe oder bi Motor, isch e Däil drvo Infrarootstraalig, aber die mäisti Energii goot uf s Ufwerme vo dr Luft. Bi Infrarootstraaler isch dr Däil vo dr diräkte Infrarootstraalig hööcher.
* Chemischi Analütik und Verfaarestechnik: Mit Infrarootstraalig wärde Molekül zu Schwingige und Rotazione aagregt. Mä misst denn, weli Wällelengen absorbiert wärde und cha eso Hiiwiis uf d Struktur vo dr Substanz überchoo.
* Kunstwüsseschaft: Mit dr Infrarootreflektografii cha mä Bilder undersueche und entdegge, was under dr oberste Farbschicht lit, ooni em Bild z schaade.
* Infrarootastronomii: Si beobachdet „chüeli“ Objekt (chelter as 1000 K), wo mä in andere Spektralberiich kuum cha gsee, oder Objekt, wo in oder hinder ere interstellare Wulke lige.
* Elektronik und Kompiutertechnik: Straalig im nooche Infraroot (880 bis 950 nm Wällelengi) wird für Färnbedienige, Optokuppler und Liechtschranke iigsetzt. Bi Liechtwälleläiter brucht mä e Wällelengi vo 1550 nm. Mit Wermibildsensore cha mä Beweegige vo Infrarootstraaligskwelle wie Mensche und Dier aber au Maschiine verfolge.
* Fotigrafii: Mit Infrotootdistanzmässer chönne Fotiapparäät automatisch dr Fokus iistelle. Mit Hilf vo dr Thermografii cha mä Wermibilder mache, zum Bischbil vo Geböid für Kwalidäätssicherig und zum Wermibrugge und Wermiverlust z entdegge.
* Biogeografii: Wil grüeni Pflanze Infroroot besser reflektiere as d Umgääbig, cha mä mit Fotografie im Infraroot und im sichtbaare Liecht d Vegetazioon vom ene Gebiet undersueche.
* Medizin: Häizlampe straale im Infrarot und si scho sit langem für medizinischi Zwäck iigsetzt worde.

E Nachtsichtgräät, wo am Helm vom ene amerikanische Soldat vo dr 2. Stryker-Brigade befestigt isch.
* Bolizei und Milidär: Mit Nachtsichtgräät, wo infrarooti Straalig versterke, chönne vor allem d Bolizei und s Milidäär au in dr Nacht aktiv si.
* Materialbearbäitig: In dr Industrii wird Infraroot brucht, zum Material wie Metall usherte, und anderi Material wie Kunststoff wäich mache, verschwäisse beschrifte und schniide.

## Litratuur

* S1-Leitlinie Arbeit unter Einwirkung von Infrarotstrahlung (Wärmestrahlung) – Gefährdungen und Schädigungen von Augen und Haut der Deutschen Gesellschaft für Arbeitsmedizin und Umweltmedizin (DGAUM). In: AWMF online (Stand 2012)

## Weblingg

 **Commons: Infrarootstraalig** – Sammlig vo Multimediadateie

|  |  |
| --- | --- |
|  | Dä Artikel basiert uff ere fräie Übersetzig vum Artikel „Infrarotstrahlung“ vu de dütsche Wikipedia. E Liste vu de Autore un Versione isch do z finde. |